### Beslutningstema

Der skal i denne sag træffes beslutning om overførsel af uforbrugte anlægsmidler fra 2022 til 2023.

### Sagsfremstilling

Der er udarbejdet en opgørelse over ikke forbrugte rådighedsbeløb til overførsel fra 2022 til 2023.

![](data:image/png;base64...)

Det samlede forbrug i 2022 lå på netto 112,3 mio. kr. Det oprindelige anlægsbudget udgjorde netto 96,9 mio. kr., (bruttoudgift 110,3 mio. kr. og bruttoindtægt -13,4 mio. kr.). Herudover blev der tilført netto 60,7 mio. kr. bestående af overførsler fra 2021, udskydelse af anlæg og puljer samt finansiering af havnemolen på [adresse] i Tønder. Det korrigerede anlægsbudget i 2022 udgjorde netto 157,6 mio. kr.

[adresse] anlægsudgifter lå i 2022 på brutto 164,3 mio. kr. og dermed over niveauet i det vedtagne budget.

Det samlede korrigerede restbudget udgør netto 45,2 mio. kr. incl. jordforsyningen. Heraf viser opgørelsen en overførsel til 2023 på 37,4 mio. kr. og et mindre forbrug på 7,9 mio. kr., som tilføres kommunekassen.

Anlægsrammen i 2023
Anlægsbudgettet i 2023 udgør i alt netto 103,7 mio. kr. Hertil kommer en forventet overførsel fra 2022 til 2023 på netto 37,4 mio. kr. Det samlede anlægsbudget udgør herefter netto 142,2 mio. kr.

![](data:image/png;base64...)

Der er på nuværende tidspunkt ikke viden om, at der kommer en regnskabsmæssig sanktion på anlæg i 2023, men det forventes, at kommunerne under ét overholder rammen.

Der arbejdes fortsat med kvalificering af anlægsprojekter ud fra de eksisterende afsatte rådighedsbeløb i 2023 og frem. Der er særligt fokus på placering og fordeling i korrekt budgetår i forhold til, hvornår de enkelte anlægsprojekter aktuelt forventes gennemført, så de kan indgå i budgetlægningen for 2024.

### Lovgrundlag

I henhold til Tønder Kommunes Økonomisk politik 2023 - 2026 omhandler anlæg selvstændige sager/projekter, hvor der som udgangspunkt er 100 % overførselsadgang af alle frigivne ikke forbrugte rådighedsbeløb mellem budgetår.

Det betyder som udgangspunkt

* at alle frigivne ikke forbrugte rådighedsbeløb fra igangværende sager/projekter overføres
* at uforbrugte midler fra anlægspuljer (ikke konkrete projekter) som udgangspunkt ikke overføres med mindre det kan begrundes i en uforudset tidsmæssig forskydning
* at overførte midler indgår i revurdering af de samlede anlægsaktiviteter inden budgetlægningen for det kommende budgetår.

### Direktionen indstiller,

at anlægsoverførsler på 37,4 mio. kr. fra 2022 til 2023 godkendes,

at overførte rådighedsbeløb, som er frigivet i 2022, frigives i 2023 ved overførsel,

at mindre forbruget på 0,6 mio. kr. vedr. Cykelsti på [adresse] (843) overføres som rådighedsbeløb til nyt projekt vedr. Investering i byrumsinventar samt lysstyring for gadelys,

at der gives anlægsbevilling og frigives rådighedsbeløb på 0,6 mio. kr. til Investering i byrumsinventar samt lysstyring for gadelys, og

at indstillingen videresendes til Kommunalbestyrelsen.

Beslutning fra Økonomiudvalget, 22. marts 2023, pkt. 5:

Indstillingen anbefales.

### Beslutning

Indstillingen godkendt.